Første kig på Danmarks nye digitale tegnebog

I foråret 2026 får du endnu en fast beboer på din mobil: Danmarks nye digitale tegnebog. En officiel ID-app fra Digitaliseringsstyrelsen, der samler en række digitale beviser ét sted – og på sigt kan bruges i hele EU.

Hvor MobilePay tog kontanterne, skal den nye app gøre det samme ved plastickort og printede medlemsbeviser. Det er statens bud på en digital tegnebog, der både skal være praktisk i hverdagen og mere skånsom for dit privatliv.

Appen åbner med to beviser: et aldersbevis og et legitimationsbevis. Aldersbeviset er den digitale genvej, når du blot skal bevise, at du er over 16 eller 18 år. Det afslører ikke din præcise alder, dit CPR-nummer eller andre oplysninger om dig. Du viser kun én ting: at du er gammel nok. Det gør beviset oplagt i alt fra supermarkedets kasse til indgangen til klubben, og metoden varierer fra QR-kode til simpel visning på skærmen.

I første omgang vil appen have legitimations- og aldersbevis. Designet er vejledende.

Legitimationsbeviset er den digitale version af pas og kørekort i de situationer, hvor du skal dokumentere præcis, hvem du er. Her ligger navn, adresse, nationalitet, CPR-nummer og fødselsdato lagret i beviset. Men forskellen fra de fysiske ID-kort er, at du kan vælge, hvilke oplysninger du deler i den enkelte situation. Skal du hente en pakke, kan du nøjes med at vise navn. Skal du oprette et medlemskab, vælger du de oplysninger, der er nødvendige – ikke mere.

Højere sikkerhed

Appens måske vigtigste funktion gemmer sig bag kulissen: Alle beviser ligger lokalt på din telefon. Når du viser et bevis, sendes der ingen information tilbage til myndighederne om, hvor du står, hvad du laver, eller hvorfor du har brugt appen. Det betyder, at staten ifølge Digitaliseringsstyrelsen hverken kan tracke dine handlinger eller se, hvornår du bruger dine digitale beviser.

Appen er fuldstændig frivillig, både for borgere og virksomheder. Har du ikke en smartphone, eller vil du bare holde fast i dit fysiske pas eller kørekort, fortsætter de som fuldgyldige alternativer. Butikker og virksomheder kan også vælge, om de vil understøtte appen i begyndelsen.

Med tiden får den digitale tegnebog flere “kort” fra både myndigheder og virksomheder.

Ved lanceringen kan appen kun rumme alders- og legitimationsbeviset, men det er kun første etape. Over de kommende år bliver det muligt for både myndigheder og virksomheder at udstede mange flere beviser – også beviser, der i dag slet ikke findes digitalt. Fordi løsningen følger en fælles EU-aftale, er målet samtidig, at du i fremtiden kan bruge din danske digitale tegnebog på tværs af grænser.

For forbrugere betyder den nye app primært færre plastickort i lommen og bedre kontrol over, hvilke oplysninger man deler i hverdagen. Digitaliseringsstyrelsen håber, at danskere vil opleve, at identifikation kan blive både nemmere og mere privat – uden at det kræver mere end en telefon og et swipe.

Første kig på Danmarks nye digitale tegnebog