Sådan virker den digitale identitetstegnebog

Fra foråret 2026 får du mulighed for at samle kørekort, aldersbevis og andre digitale beviser ét sted – direkte i mobilen. Digitaliseringsstyrelsen lancerer som bekendt en ny statslig app, den såkaldte digitale identitetstegnebog, og et nyt notat giver nu indblik i, hvordan teknikken bag skal sikre både brugervenlighed og privatliv.

Debatten har de seneste uger kredset om, hvorvidt staten med en sådan løsning i lommen reelt kan følge med i borgernes gøren og laden. Ifølge Digitaliseringsstyrelsen er svaret nej. Tegnebogen bygges efter princippet om privacy by design, hvor selve systemet er konstrueret til at beskytte privatlivet – ikke udhule det.

Med andre ord: Når du viser din alder i en bar eller afhenter en pakke, kan hverken myndigheder eller virksomheder se, hvem du ellers har vist beviset til, eller hvornår.

Engangs-beviser i stedet for plastkort

Et af de centrale greb er brugen af såkaldte engangs-beviser. I stedet for at trække dit gule sygesikringskort eller kørekort op af lommen, kan du fremvise en QR-kode, der kun gælder i øjeblikket. Koden kan ikke spores på tværs af brug, hvilket gør den mere anonym end de fysiske kort, hvor CPR-nummer og adresse står til skue hver gang.

Som i alle digitale løsninger overvåges selve systemets tilstand af hensyn til drift og sikkerhed. Men Digitaliseringsstyrelsen understreger, at der ikke logges personlige data eller detaljer om, hvordan den enkelte borger anvender appen.

Løbende udbygning

Ved lanceringen i 2026 vil appen kunne bruges til simple beviser som alderskontrol, men tanken er, at den løbende skal udvides med flere funktioner – fra kørekort til måske sundhedsdokumenter.

Digitaliseringsstyrelsen kalder det et vigtigt skridt mod en digital infrastruktur, hvor borgeren selv har kontrol over sine data. Kritikerne vil uden tvivl følge udviklingen tæt, men hvis løftet om privatliv holder, kan tegnebogen blive et af de mest markante digitale værktøjer i Danmark i de kommende år.

Info om den digitale identitetstegnebog:

Den danske identitetstegnebog er ikke bare et nationalt projekt, men en del af et større europæisk initiativ, der sigter mod at styrke EU’s digitale suverænitet og skabe tryghed på internettet. Tegnebogen udspringer af og udgør første del af efterlevelsen af eIDAS2-forordningen i Danmark. Projektet skal derfor på sigt også føre til at:

Appen kan fungere som elektronisk identifikationsmiddel (på linje med MitID) på tværs af EU.

Appen kan bruges på tværs af EU’s grænser, fordi den følger europæiske standarder.

Virksomheder vil også på sigt kunne udstede beviser til appen, alt fra loyalitetskort til billetter og adgangsbeviser på en ensartet og brugervenlig måde.

(KIlde: Digitaliseringsstyrelsen)

Sådan virker den digitale identitetstegnebog